Document ID: 32014R0245

REGULAMENTUL (UE) NR. 245/2014 AL COMISIEI
din 13 martie 2014
de modificare a Regulamentului (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 7 alineatul (5) și articolul 7 alineatul (6),
întrucât:
(1)
Regulamentul (UE) nr. 1178/2011 (2) al Comisiei stabilește cerințele tehnice și procedurile administrative referitoare la personalul navigant din aviația civilă.
(2)
Unele state membre au constatat că anumite cerințe din Regulamentul (UE) nr. 1178/2011 generează o sarcină administrativă sau economică nejustificată și disproporționată pentru statele membre sau pentru părțile interesate și au solicitat derogări de la cerințele respective, în conformitate cu articolul 14 alineatul (6) din Regulamentul (CE) nr. 216/2008.
(3)
Cererile de derogare au fost analizate de Agenția Europeană de Siguranță a Aviației, care a emis o recomandare de adoptare a anumitor derogări adresată Comisiei.
(4)
De asemenea, statele membre au identificat în Regulamentul (UE) nr. 1178/2011 o serie de erori editoriale care conduc la dificultăți neintenționate de punere în aplicare.
(5)
Prin urmare, cerințele existente ar trebui să fie modificate pentru a se introduce derogări care au un efect clar de reglementare și pentru a se corecta erorile editoriale.
(6)
De asemenea, Regulamentul (UE) nr. 1178/2011 cuprinde în anexa I (partea FCL) cerințe privind pregătirea și verificarea pentru o calificare de zbor instrumental (IR). Cerințele privind IR s-au bazat pe fostele cerințe JAR-FCL și s-a constatat că este necesară revizuirea acestora.
(7)
Prin urmare, ar trebui introduse cerințe suplimentare privind calificările pentru condiții meteorologice de zbor instrumental și cerințe specifice privind operațiunile de zbor în nori cu planorul.
(8)
Pentru a se garanta faptul că pregătirea pentru zborul instrumental sau experiența acumulată înainte de aplicarea prezentului regulament pot fi luate în considerare în scopul obținerii unor astfel de calificări, ar trebui stabilite condițiile de creditare a acestei pregătiri sau a experienței acumulate în zborul instrumental.
(9)
Ar trebui să existe posibilitatea ca statele membre să crediteze experiența în zbor instrumental a unui titular al unei calificări obținute într-o țară terță, dacă poate fi garantat un nivel de siguranță echivalent cu cel specificat în Regulamentul (CE) nr. 216/2008. De asemenea, ar trebui stabilite condițiile pentru recunoașterea acestei experiențe.
(10)
Pentru a se asigura o tranziție ușoară și un nivel unitar ridicat de siguranță a aviației civile în Uniunea Europeană, măsurile de aplicare ar trebui să reflecte stadiul actual al tehnologiei, inclusiv cele mai bune practici și progresele științifice și tehnice în domeniul pregătirii piloților. Prin urmare, cerințele tehnice și procedurile administrative convenite de Organizația Aviației Civile Internaționale (OACI) și cerințele deja elaborate în anexa I (partea FCL) la Regulamentul (UE) nr. 1178/2011, precum și legislația națională în vigoare, aparținând unui mediu național specific, ar trebui să fie luate în considerare și reflectate de acest set de norme, având în vedere nevoile specifice ale piloților de aviație generală din Europa.
(11)
Agenția a pregătit un proiect de norme de punere în aplicare și l-a prezentat Comisiei sub forma unui aviz, în conformitate cu articolul 19 alineatul (1) din Regulamentul (CE) nr. 216/2008.
(12)
Pentru statele membre care au instituit un sistem național de autorizare a piloților pentru condiții meteorologice de zbor instrumental (IMC), cu privilegii limitate la spațiul aerian național al statului membru, și care pot furniza dovezi că sistemul este sigur și că există o nevoie locală specifică, ar trebui să se acorde permisiunea de a emite în continuare astfel de autorizații pentru o perioadă limitată, sub rezerva îndeplinirii anumitor condiții.
(13)
Regulamentul (UE) nr. 965/2012 (3) al Comisiei permite ca anumite zboruri, cum ar fi zborurile cu partajarea costurilor și zborurile introductive, să fie efectuate în conformitate cu normele aplicabile operațiunilor necomerciale ale aeronavelor necomplexe. Prin urmare, ar trebui să se garanteze că privilegiile piloților stabilite în Regulamentul (UE) nr. 1178/2011 sunt în concordanță cu această abordare.
(14)
Prin urmare, ar trebui să se permită ca zborurile din categoriile identificate în Regulamentul (UE) nr. 965/2012 să fie pilotate de către titularii de PPL, SPL, BPL sau LAPL.
(15)
Măsurile prevăzute în prezentul regulament sunt în conformitate cu avizul Comitetului Agenției Europene de Siguranță a Aviației, instituit în temeiul articolului 65 din Regulamentul (CE) nr. 216/2008.
(16)
Prin urmare, Regulamentul (UE) nr. 1178/2011 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (UE) nr. 1178/2011 se modifică după cum urmează:
1.
Articolul 3 se înlocuiește cu următorul text:
„Articolul 3
Acordarea licențelor de pilot și a certificatelor medicale
(1) Fără a se aduce atingere articolului 8 din prezentul regulament, piloții aeronavelor menționate la articolul 4 alineatul (1) literele (b) și (c) și la articolul 4 alineatul (5) din Regulamentul (CE) nr. 216/2008 respectă cerințele tehnice și procedurile administrative prevăzute în anexele I și IV la prezentul regulament.
(2) Fără a se aduce atingere privilegiilor titularilor de licențe astfel cum sunt definite în anexa I la prezentul regulament, titularii de licențe de pilot eliberate în conformitate cu subpartea B sau subpartea C din anexa I la prezentul regulament pot efectua zborurile menționate la articolul 6 alineatul (4a) din Regulamentul (UE) nr. 965/2012. Aceasta nu aduce atingere respectării cerințelor suplimentare privind transportul de pasageri sau desfășurarea de operațiuni comerciale definite în subpartea B sau subpartea C din anexa I la prezentul regulament.”
2.
La articolul 4, se adaugă următorul alineat (8):
„(8) Până la 8 aprilie 2019, un stat membru poate emite o autorizație unui pilot să exercite privilegii limitate specificate pentru a pilota avioane în conformitate cu regulile de zbor instrumental, înainte ca pilotul să îndeplinească toate cerințele necesare pentru eliberarea unei calificări de zbor instrumental în conformitate cu prezentul regulament, sub rezerva îndeplinirii următoarelor condiții:
(a)
statul membru eliberează autorizațiile numai atunci când acest lucru este justificat de o nevoie locală specifică ce nu poate fi satisfăcută de calificările stabilite în temeiul prezentului regulament;
(b)
domeniul de aplicare al privilegiilor acordate de autorizație se bazează pe o evaluare a riscurilor în materie de siguranță efectuată de către statul membru, ținând seama de gradul de pregătire necesar pentru atingerea nivelului vizat de competență al pilotului;
(c)
privilegiile autorizației sunt limitate la spațiul aerian al teritoriului național al statului membru sau la părți ale acestuia;
(d)
autorizația se eliberează solicitanților care au urmat pregătirea adecvată cu instructori calificați și care au demonstrat unui examinator calificat competențele necesare, astfel cum sunt stabilite de statul membru;
(e)
statul membru informează Comisia, AESA și celelalte state membre cu privire la caracteristicile specifice ale autorizației, inclusiv justificarea acesteia și evaluarea riscurilor în materie de siguranță;
(f)
statul membru monitorizează activitățile legate de autorizație pentru a garanta un nivel acceptabil de siguranță și ia măsurile adecvate în cazul identificării unui risc sporit sau a unor preocupări legate de siguranță;
(g)
statul membru efectuează o analiză a aspectelor legate de siguranță ale punerii în aplicare a autorizației și prezintă Comisiei un raport, până cel târziu la 8 aprilie 2017.”
3.
La articolul 12, alineatul (4) se înlocuiește cu următorul text:
„(4) Prin derogare de la dispozițiile alineatului (1), statele membre au posibilitatea de a decide să nu aplice dispozițiile prezentului regulament în cazul piloților care dețin o licență și un certificat medical asociat eliberate de o țară terță și a căror activitate presupune operarea necomercială a aeronavelor indicate la articolul 4 alineatul (1) literele (b) sau (c) din Regulamentul (CE) nr. 216/2008, până la 8 aprilie 2015.”
4.
Anexele I, II, III și VI se modifică în conformitate cu anexele la prezentul regulament.
Articolul 2
Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 martie 2014.

Labels: 8
9
0
15